b'\n_START_ARTICLE_\nHMS Brazen (H80)\n_START_SECTION_\nPalvelus\n_START_PARAGRAPH_\nHMS Brazen liitettiin palvelukseen otettaessa V\xc3\xa4limeren laivaston 4. H\xc3\xa4vitt\xc3\xa4j\xc3\xa4laivueeseen, mist\xc3\xa4 se siirrettiin 1935 Kotilaivastoon. Alus osallistui kes\xc3\xa4kuussa 1939 Liverpoolin edustalla koeajossa uponneen sukellusvene HMS Thetiksen pelastustoimiin.\n_START_SECTION_\nToinen maailmansota\n_START_PARAGRAPH_\nHMS Brazen liitettiin sodan alkaessa 19. H\xc3\xa4vitt\xc3\xa4j\xc3\xa4laivueeseen Doveriin, miss\xc3\xa4 alus suojasi Kanaalin saattueita viirik\xc3\xb6n osana. Alus pelasti 13. syyskuuta yhdess\xc3\xa4 HMS Boreasin kanssa kolme Saksan laivaston sukellusvene U-40:n miehist\xc3\xb6nj\xc3\xa4sent\xc3\xa4 merest\xc3\xa4. Sukellusvene oli uponnut osuttuaan miinaan._NEWLINE_HMS Brazen suojasi 22. marraskuuta yhdess\xc3\xa4 HMS Eskin, HMS Expressin ja HMS Codringtonin kanssa miinoitusmatkalla apumiinalaiva HMS Princess Victoriaa, joka laski miinoitteen Doverin kapeikkoon (operaatio GF)._NEWLINE_HMS Brazen suojasi Norjaan menevi\xc3\xa4 joukkojenkuljetussaattueita._NEWLINE_HMS Brazen upotti 15. huhtikuuta 1940 syvyyspommein yhdess\xc3\xa4 HMS Fearlessin kanssa Saksan laivaston sukellusvene U-49:n l\xc3\xa4hell\xc3\xa4 Narvikia (68\xc2\xb053\xe2\x80\xb2N, 016\xc2\xb059\xe2\x80\xb2E )._NEWLINE_HMS Brazen ajoi karille 30. toukokuuta 1940 Washin edustalla. Aluksen vauriot korjattiin pikaisesti, mink\xc3\xa4 j\xc3\xa4lkeen se m\xc3\xa4\xc3\xa4r\xc3\xa4ttiin 1. H\xc3\xa4vitt\xc3\xa4j\xc3\xa4laivueeseen Portsmouthiin. Alus matkasi hein\xc3\xa4kuun alussa Portsmouthiin saattueen mukana._NEWLINE_HMS Brazen joutui 20. hein\xc3\xa4kuuta suojatessaan saattuetta CW7 Saksan ilmavoimien hy\xc3\xb6kk\xc3\xa4ykseen Doverin edustalla. Alukseen ei osunut, mutta useat l\xc3\xa4helle osuneet aiheuttivat pahoja rakenteellisia vaurioita. Alus otettiin hinaukseen, mutta se upposi paluumatkalla Doveriin. Tapahtuman aikana sai yksi miehist\xc3\xb6nj\xc3\xa4sen surmansa.'